周長史昉畫毗沙門天王歌
作者：皎然
朝代：唐

paragraphs: 長史畫神獨感神，高步區中無兩人。
雅而逸，高且真，形生虛無忽可親。
降魔大戟縮在手，倚天長劒橫諸紳。
慈威示物雖凜凜，在德無秋唯有春。
吾知真象本非色，此中妙用君心得。
苟能下筆合神造，誤點一點亦爲道。
寫出霜縑可舒卷，何人應識此情遠。
秋齋清寂無外物，盥手焚香聊自展。
憶昔胡兵圍未解，感得此神天上下。
至今雲旗圖我形，爲君一顧煙塵清。